**МЕЂУНАРОДНИ СПОРАЗУМ**

**између Европске уније и Републике Србије о учешћу Републике Србије у програму Европске уније Програм Дигитална Европа за период 2021-2027.**

Европска комисија (у даљем тексту: „Комисија”), у име Европске уније,

са једне стране,

и

Република Србија (у даљем тексту: „Србија”),

са друге стране,

у даљем тексту „Стране”

ИМАЈУЋИ У ВИДУ Оквирни споразум између Европске заједнице и Србије о општим принципима учешћа Србије у програмима Заједнице (у даљем тексту Оквирни споразум)[[1]](#footnote-1), који омогућава Комисији и надлежним органима Србије да Меморандумом о разумевању[[2]](#footnote-2) утврде посебне одредбе и услове, укључујући и финансијски допринос, у погледу таквог учешћа у програму, између Комисије, која наступа у име Уније, и Србије.

ИМАЈУЋИ У ВИДУ да је програм Европске уније „Дигитална Европа” успостављен Уредбом (ЕУ) 2021/694 Европског парламента и Савета[[3]](#footnote-3) (у даљем тексту „Уредба (ЕУ) 2021/694“);

ИМАЈУЋИ У ВИДУ ДА посебне одредбе и услови придруживања треба да буду утврђени међународним споразумом између Европске уније и придружене земље;

ПРЕПОЗНАЈУЋИ опште принципе утврђене у Уредби (ЕУ) 2021/694;

ИМАЈУЋИ У ВИДУ напоре Европске уније да предводи одговор удруживањем снага са својим међународним партнерима у решавању глобалних изазова у складу са планом деловања за људе, планету и просперитет у Агенди Уједињених нација „Трансформација нашег света: Агенда за одрживи развој 2030.“ ;

ИСТИЧУЋИ да дигитална трансформација наше привреде и друштва нуди огромне могућности за раст и радна места, да може да допринесе зеленој транзицији и нашој глобалној конкурентности, и да може да унапреди креативну и културну разноликост;

НАГЛАШАВАЈУЋИ потребу за праведном дигиталном транзицијом усредсређеном на човека у погледу развоја нових дигиталних технологија у привреди и друштву, уз настојање јачања своје јавне подршке;

ПРЕПОЗНАЈУЋИ суштинску омогућавајућу улогу, за двоструке транзиције и дигитално руководство Уније, дигиталних инфраструктура у областима рачунарства високих перформанси; вештачке интелигенције, Cloud-Edge рачунарства и простора података; и сајбер безбедности;

ПРЕПОЗНАЈУЋИ потребу за развојем напредних дигиталних вештина за рад и оптимално коришћење будућих дигиталних капацитета, као и за предвођењем дигиталне трансформације предузећа и јавних услуга у свим секторима привреде;

ИСТИЧУЋИ централну улогу у имплементацији Програма Дигитална Европа која се приписује мрежи европских чворишта за дигиталне иновације, која ће деловати као модератори (фацилитатори) за спајање индустрија, предузећа и јавних управа којима су потребна нова технолошка решења, са предузећима, посебно старт-аповима и малим и средњим предузећима која имају дигитална решења спремна за тржиште у државама чланицама и партнерским земљама учесницама;

ПРИЗНАЈУЋИ да таква развојна кретања захтевају рад са међународним партнерима Уније у највећој транспарентности заснованој на заједничким циљевима и вредностима, уз истовремену заштиту безбедносних интереса Уније;

НАСТОЈЕЋИ да се успостави узајамно повољна сарадња у циљу јачања и подршке развоја поузданих и сигурних дигиталних капацитета у Унији у области рачунарства високих перформанси; вештачке интелигенције, Cloud-Edge рачунарства и простора података; сајбер безбедности; напредних дигиталних вештина; и развоју и најбољој употреби дигиталних капацитета и интероперабилности, и у циљу олакшавања прихватања, као и примене и приступачности дигиталних решења са Странама;

ПРЕПОЗНАЈУЋИ да реципрочно учешће у међусобним програмима за дигитална распоређивања (имплементацију) треба да обезбеди обострану корист Странама, истовремено обезбеђујући висок ниво заштите основних права (укључујући и заштиту података и дигиталних права), као и етичких стандарда, и истовремено признајући да Стране задржавају своје право да ограниче или услове учешће у одређеним акцијама на основу оправданих безбедносних разлога;

ПРЕПОЗНАЈУЋИ значај обезбеђивања повећане отпорности дигиталних ланаца снабдевања и пружања глобалних решења за Стране;

УЗИМАЈУЋИ У ОБЗИР заједничке циљеве, вредности и снажне везе Страна у области дигиталних технологија, и препознајући заједничку жељу Страна да даље развијају, јачају, стимулишу и проширују своје односе и сарадњу у њима;

ДОГОВОРИЛЕ СУ СЕ О СЛЕДЕЋЕМ:

***Члан 1***

**Делокруг удруживања**

1. Србија ће учествовати као придружена држава и допринеће специфичним циљевима: 1 (Рачунарство високих перформанси), 2 (Вештачка интелигенција), 4 (Напредне дигиталне вештине) и 5 (Развој/примена и најбоља употреба дигиталних капацитета и интероперабилности) програма Дигитална Европа из члана 3. Уредбе (ЕУ) 2021/694, у својој најновијој ажурираној верзији.

***Члан 2***

**Одребе и услови учешћа у Програму Дигитална Европа**

1. Србија ће учествовати у Програму Дигитална Европа у складу са условима утврђеним Оквирним споразумом између Европске заједнице и Републике Србије о општим принципима учешћа Србије у програмима Заједнице, и под одредбама и условима утврђеним овим Споразумом, правним актом из члана 1. овог Споразума, као и свим другим правилима која се односе на спровођење Програма Дигитална Европа, у својој најновијој ажурираној верзији.
2. Осим ако није другачије наведено у одредбама и условима наведеним у ставу 1. овог члана, укључујући и примену члана 12(6) Уредбе (ЕУ) 2021/694, правна лица основана у Србији могу учествовати у активностима Програма Дигитална Европа под условима једнаким онима који важе за правна лица основана у Европској унији, укључујући поштовање рестриктивних мера Европске уније[[4]](#footnote-4).
3. Пре него што донесе одлуку о томе да ли правна лица основана у Србији имају право да учествују у активности везаној за безбедност Европске уније у складу са чланом 12(6) Уредбе (ЕУ) 2021/694, Комисија може да захтева одређене информације или гаранције, као што су:

а) информације да ли је правним лицима основаним у Европској унији дат или ће бити одобрен реципрочан приступ постојећим и планираним програмима, пројектима, акцијама или активностима Србије који су еквивалентни предметној активности Дигитална Европа,

б) информације да ли Србија има успостављен национални механизам за скрининг улагања, као и гаранције да ће органи власти Србије извештавати и консултовати Комисију о свим могућим случајевима у којима су применом таквог механизма сазнали за планирано страно улагање у правног субјекта из Србије или његово преузимање од стране субјекта основаног или контролисаног изван Србије, које је добило средства Дигиталне Европе у активностима које се односе на безбедност Европске уније, под условом да Комисија достави Србији списак релевантних правних субјеката основаних у Србији након потписивања уговора о додели бесповратних средстава са овим субјектима, и

ц) гаранција да ниједан од резултата, технологија, услуга и производа развијених у оквиру предметних активности од стране субјеката основаних у Србији неће бити предмет ограничења њиховог извоза у државе чланице ЕУ током трајања активности и четири године након њеног завршетка. Србија ће делити ажурирану листу субјеката који подлежу националним ограничења извоза на годишњем нивоу, током трајања активности и четири године након њеног завршетка.

1. Тамо где услови позива ограничавају учешће у активности због безбедности Уније у складу са чланом 12(6) Уредбе (ЕУ) 2021/694, Комисија може затражити специфичне информације или гаранције од Србије у циљу процене адекватности датих гаранција које пружају релевантни субјекти, да њихово учешће у активности неће негативно утицати на безбедност Уније.
2. Тамо где Европска унија спроводи Програм Дигитална Европа кроз примену чланова 185 и 187 Уговора о функционисању Европске уније, Србија и правни субјекти Србије могу учествовати у правним структурама насталим на основу тих одредби, у складу са правним актима Европске уније који су били или ће бити усвојени за успостављање тих правних структура.
3. Србијаће предузети све неопходне мере, како би обезбедила да роба и услуге, купљене у Србији или увезене у Србију, које се делимично или у потпуности финансирају у складу са уговорима о додели бесповратних средстава и/или уговорима закљученим за спровођење активности у складу са овим Споразумом, буду ослобођене царина, увозних дажбина и других фискалних такси, укључујући ПДВ, које(и) се примењују у Србији.
4. Представници Србије имају право да учествују као посматрачи у одбору из члана 31. Уредбе (ЕУ) 2021/694, без права гласа, а у вези са питањима која се тичу Србије. Они неће имати право да учествују у активностима у оквиру специфичних циљева (СЦ) са којима нису повезани.
5. Путне трошкове и трошкове издржавања настале од стране представника и стручњака из Србије у циљу учествовања као посматрача у раду одбора из члана 31 Уредбе 2021/694, или на другим састанцима у вези са спровођењем Програма Дигитална Европа, надокнађује Европска унија по истој основи као и у складу са процедурама које су на снази за представнике држава чланица Европске уније.

***Члан 3***

**Финансијски допринос**

1. Учешће Србије или правних субјеката Србије у Програму Дигитална Европа подлеже томе да Србија финансијски доприноси Програму и повезаним трошковима управљања, извршења и оперативним трошковима у оквиру општег буџета Европске уније (у даљем тексту „буџет Уније”).
2. Финансијски допринос представља збир:
3. оперативног доприноса; и

б) накнаде за учешће.

1. Финансијски допринос је у облику годишње уплате у једној рати и доспеће је најкасније у јулу.
2. Оперативни допринос покрива оперативне трошкове и издатке за подршку Програма и представља додатак апропријацијама за обавезе и за плаћања за износе који су унети у буџет Уније који буде коначно усвојен за Програм Дигитална Европа.
3. Oперативни допринос заснива се на кључу за плаћање доприноса који је дефинисан као однос бруто домаћег производа (БДП) Србије по тржишним ценама према БДП-у Европске уније по тржишним ценама. БДП по тржишним ценама који ће бити примењени одређују посебне службе Комисије на основу најновијих статистичких података доступних за прорачун буџета у години која претходи години у којој доспева годишња уплата.

Прилагођавања/корекције овог кључа доприноса су наведена у Прилогу I.

1. Oперативни допринос израчунава се применом кључа за плаћање доприноса, усклађеног према почетним апропријацијама за обавезе унетим у буџет Уније који је коначно усвојен за важећу годину за финансирање Програма Дигитална Европа.
2. Накнада за учешће износиће 4% годишњег оперативног доприноса израчунатог у складу са ставовима 5. и 6. овог члана и постепено ће се уводити како је наведено у Прилогу I. Накнада за учешће не подлеже ретроактивном прилагођавању или корекцијама.
3. Европска унија ће Србијипружити информације у вези са њеним финансијским учешћем које су садржане у подацима о буџету, рачуноводству, учинку и евалуацији које се достављају буџетским органима Европске уније и органима за извршење буџета у вези са Програмом Дигитална Европа. Те информације достављају се имајући у обзир правила Европске уније и Србије о поверљивости и заштити података, и не доводећи у питање информације које Србија има право да добије у оквиру Прилога III.
4. Сви доприноси Србијеили уплате из Европске уније, као и обрачун износа који доспевају или ће бити примљени, биће изражени у еврима.

***Члан 4***

**Реципроцитет**

1. Правни субјекти основани у Европској унији могу да учествовују у програмима, пројектима и активностима Србије еквивалентним Програму Дигитална Европа, у складу са законодавством Србије.
2. Отворени списак еквивалентних програма, пројеката и активности Србије дат је у Прилогу II.
3. Финансирање правних субјеката основаних у Европској унији од стране Србије подлеже законима Србије који регулишу рад распоређивања програма, пројеката и активности. Тамо где финансирање није обезбеђено, правна лица основана у Европској унији могу да учествују сопственим средствима.

***Члан 5***

**Праћење/мониторинг, евалуација и извештавање**

1. Не доводећи у питање одговорности Комисије, Европске канцеларије за борбу против превара (ОЛАФ) и Ревизорског суда Европске уније у вези са праћењем и евалуацијом Програма Дигитална Европа, учешће Србије у том Програму биће континуирано праћено на партнерској основи која укључује Комисију и Србију.
2. Правила која се односе на добро финансијско управљање, укључујући финансијску контролу, повраћај средстава и друге мере против превара у вези са финансирањем Европске уније у оквиру овог Споразума, утврђена су у Прилогу III.

***Члан 6***

**Завршне одредбе**

1. Овај Споразум ступа на снагу на дан када су Стране обавестиле једна другу о завршетку својих интерних процедура неопходних за ступање на снагу Споразума.
2. Овај Споразум почиње да се примењује од 1. јануара 2023. године. Остаће на снази све док је то неопходно за окончање свих пројеката, радњи и активности које се финансирају из Програма Дигитална Европа, као и свих радњи неопходних за заштиту финансијских интереса Европске уније и свих финансијских обавеза које произлазе из примене овог Споразума између Страна, које треба да буду испуњене.
3. Европска унија и Србија могу привремено да примењују овај Споразум у складу са својим интерним процедурама и законодавством. Привремена примена почиње на дан када су Стране обавестиле једна другу о завршетку својих интерних процедура неопходних за ту намену.
4. Уколико Србија обавести Комисију која поступа у име Европске уније да неће завршити своје интерне процедуре неопходне за ступање на снагу овог Споразума, овај Споразум престаје да се привремено примењује на дан када Комисија прими ово обавештење, који ће представљати датум престанка важења овог Споразума.
5. Европска унија може суспендовати примену овог Споразума у случају неплаћања финансијског или оперативног доприноса који доспева од стране Србије у складу са ставом 3. тачке II Прилога I.

Европска комисија ће обавестити Србију о суспензији примене овог Споразума званичним писмом обавештења које ће ступити на снагу 15 дана након што Србија прими ово обавештење.

У случају да се примена овог Споразума суспендује, правни субјекти основани у Србији неће имати право да учествују у поступцима доделе који још нису завршени када суспензија ступи на снагу. Поступак доделе ће се сматрати завршеним када су као резултат тог поступка преузете правне обавезе.

Суспензија не утиче на правне обавезе преузете са правним субјектима основаним у Србији пре ступања на снагу суспензије. Овај Споразум ће наставити да се примењује на такве правне обавезе.

Европска унија ће без одлагања обавестити Србију када Европска унија прими цео износ доспелог финансијског доприноса. Суспензија ће бити укинута са тренутним дејством након упућивања овог обавештења.

Од дана укидања суспензије, правни субјекти Србије ће поново бити квалификовани у поступцима доделе који су покренути после овог датума и у поступцима доделе који су покренути пре овог датума, за које нису истекли рокови за подношење пријава.

1. Свака Страна може да раскине овај Споразум у било ком тренутку, писаним обавештењем о намери да га раскине. Раскид ступа на снагу три календарска месеца од датума када писано обавештење стигне до примаоца. Датум када раскид ступа на снагу представљаће датум раскида у смислу важења за потребе овог Споразума.
2. Када овај Споразум престане да се привремено примењује у складу са ставом 4. овог члана или буде раскинут у складу са ставом 6. овог члана, Стране су сагласне да:

(a) пројекти, радње и правне обавезе које су преузете у вези са њима током привремене примене и/или након ступања на снагу овог Споразума, а пре него што овај Споразум престане да важи или буде раскинут, биће настављене до њиховог завршетка под условима прописаним у овом Споразуму;

(б) годишњи финансијски допринос за годину Н током које овај Споразум престаје да се примењује привремено или је раскинут, биће плаћен у потпуности у складу са чланом 3.

Стране ће заједничким пристанком решити све друге последице раскида или престанка привремене примене овог Споразума.

1. Овај Споразум се може изменити само у писаној форми уз сагласност обе Стране. Ступање на снагу измена и допуна ће се одвијати по истој процедури која се примењује за ступање на снагу овог Споразума.
2. Прилози овог Споразума су његов саставни део.

Овај Споразум сачињен је у два оригинална примерка на енглеском и српском језику, при чему је сваки текст подједнако веродостојан. У случају одступања у тумачењу, текст на енглеском језику има предност.

Сачињено у Бриселу, овог 12. дана ЈУЛА у години 2023.

|  |  |
| --- | --- |
| **ЗА РЕПУБЛИКУ**  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** | **СРБИЈУ ЗА ЕВРОПСКУ УНИЈУ**  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** |
| **Михаило јовановић**  Министар информисања и телекомуникација | **Thierry BRETON**  Комесар за унутрашње тржиште |

*ПРИЛОГ I: Правила која уређују финансијски допринос Србије Програму Дигитална Европа (2021-2027)*

*ПРИЛОГ II: Отворени списак еквивалентних програма, пројеката, радњи и активности**Србије*

*ПРИЛОГ III: Добро финансијско управљање*

**ПРИЛОГ I**

**Правила која уређују финансијски допринос Србије Програму Дигитална Европа (2021.-2027.)**

1. **Обрачун финансијског доприноса Србије**
2. Финансијски допринос Србије Програму Дигитална Европа утврђује се на годишњем нивоу сразмерно износу који је сваке године доступан у буџету Уније за издвајања за обавезе потребне за управљање, извршење и функционисање Програма Дигитална Европа.
3. Накнада за учешће из члана 3(7) овог Споразума уводиће се постепено на следећи начин:

* 2023: 1.5%;
* 2024: 2 %;
* 2025: 2,5 %;
* 2026: 3%;
* 2027: 4%.

1. У складу са чланом 3(5) овог Споразума, почетни оперативни допринос који Србија треба да плати за учешће у Програму Дигитална Европа биће израчунат за одговарајуће финансијске године применом усклађеног кључа за плаћање доприноса.

Усклађивање кључа за плаћање доприноса врши се на следећи начин:

Коефицијент који се користи за израчунавање усклађеног кључа за плаћање доприноса износи 0, 5.

1. **Уплата финансијског доприноса Србије и уплата извршених корекција оперативног доприноса Србије**
2. Комисија ће Србији, у најкраћем могућем року, а најкасније приликом објављивања првог позива за доделу средстава у финансијској години, доставити следеће податке:
   1. износе (апропријације) одобрених обавеза у буџету Уније који су коначно усвојени за предметну годину за буџетске линије које се односе на учешће Србије у Програму Дигитална Европа;

б. износ накнаде за учешће из члана 3(7) овог Споразума;

На основу свог Нацрта буџета, Комисија ће дати пројекцију података за наредну годину према тачкама (а) и (б) што је пре могуће, а најкасније до 1. септембра финансијске године.

1. Комисија ће најкасније у мају сваке финансијске године упутити позив Србији за уплату средстава која одговарају њеном доприносу према овом Споразуму.

Позивом за средства предвиђена је уплата доприноса Србије најкасније 60 дана од дана објављивања позива за средства.

1. Србија ће платити свој финансијски допринос по овом Споразуму у складу са тачком (II) овог Прилога. У случају изостанка плаћања од стране Србије до датума доспећа, Комисија ће послати званично писмо опомене.

Свако кашњење у плаћању финансијског доприноса доводи до плаћања затезне камате од стране Србије на преостали износ од дана доспећа.

Каматна стопа за потраживања која нису плаћена на дан доспећа биће стопа коју примењује Европска централна банка на своје главне операције рефинансирања, како је објављено у серији Ц Службеног листа Европске уније, која је на снази првог календарског дана у месецу датума доспећа, увећан за три и по процентна поена.

У случају да је кашњење у уплати доприноса такво да може значајно да угрози спровођење и управљање Програмом Дигитална Европа, учешће Србије у Програму Дигитална Европа ће обуставити Комисија након изостанка уплате 20 радних дана након званичног писмa опомене, не доводећи у питање обавезе Уније према већ закљученим споразумима о грантовима и/или уговорима који су већ закључени и односе се на спровођење индиректних активности за које је Србија изабрана.

**ПРИЛОГ II**

**Списак еквивалентних програма, пројеката, радњи и активности Србије**

Следећи отворени списак сматраће се програмима, пројектима, радњама и активностима Србије еквивалентним Програму Дигитална Европа:

* Јавни позиви за доделу средстава за програме од јавног интереса у области информационог друштва (које реализују невладине организације) (Министарство информисања и телекомуникација);
* Програм за развој пројеката у области вештачке интелигенције (Фонд за науку Републике Србије);
* Програм ПРИЗМА (Фонд за науку Републике Србије);
* ПРЕКВАЛИФИКАЦИЈЕ ЗА ИТ ЗА ЗАПОСЛЕНЕ И НЕЗАПОСЛЕНЕ (Министарство за рад, запошљавање, борачка и социјална питања и Национална служба за запошљавање);
* Програм Катапулт - Програм убрзања намењен стартапима (Фонд за иновациону делатност Републике Србије);
* Програм трансфера технологије (ТТ Програм) / (Фонд за иновациону делатност Републике Србије);
* Програм суфинансирања иновација (Програм matching grants) за предузећа која траже значајна финансијска средства за комерцијализацију истраживања и развоја. (Фонд за иновациону делатност Републике Србије).

**ПРИЛОГ III**

**Добро финансијско управљање**

Одељак 1. Заштита финансијских интереса и повраћај средстава

***Члан 1*Контроле и ревизије**

1. Европска унија има право да спроводи, у складу са важећим актима једне или више институција или тела Уније и како је предвиђено у релевантним споразумима и/или уговорима, техничке, научне, финансијске или друге врсте контрола и ревизије просторија било ког физичког лица са пребивалиштем или било ког правног лица основаног у Србији а које прима средства Европске уније, као и било које треће лице укључено у реализацију средтсава Уније, са пребивалиштем или седиштем у Србији. Такве контроле и ревизије могу вршити представници институција и тела Европске уније, посебно Европске комисије и Европског ревизорског суда, или друга лица за то овлашћена од стране Европске комисије.

2. Представници институција и тела Европске уније, посебно Европске комисије и Европског ревизорског суда, и друга лица овлашћена од стране Европске комисије, треба да имају одговарајући приступ локацијама, радовима и документима (како у електронском облику, тако и у штампаној верзији), као и свим информацијама потребним за спровођење таквих ревизија, укључујући право на добијање физичке/електронске копије и извода из било ког документа или садржаја на било ком медијуму за податаке који поседује физичко или правно лице који су предмет ревизије, или треће лице које је предмет ревизије.

3. Србија неће спречавати нити на било који други начин ометати право уласка у Србију и приступ просторијама представника и других лица из става 2. по основу вршења њихових дужности из овог члана.

4. Контроле и ревизије могу се извршити и након суспензије примене овог Споразума у складу са чланом 6 (5), престанка привремене примене или његовог раскида, под условима утврђеним у важећим актима једне или више институција или тела Европске уније и како је предвиђено у релевантним споразумима и/или уговорима у вези са било којом законском обавезом за извршење буџета Европске уније коју је преузела Европска унија пре датума ступања на снагу суспензије примене овог Споразума у складу са чланом 6(5), престанка привремене примене или раскида овог Споразума.

***Члан 2*  
Борба против неправилности, превара и других кривичних дела**

**која утичу на финансијске интересе Уније**

1. Европска комисија и Европска канцеларија за борбу против превара (European Anti-Fraud Office / ОЛАФ) овлашћени су да спроводе административне истраге, укључујући провере и инспекције на лицу места, на територији Србије. Ове истраге ће се спроводити у складу са одредбама и условима утврђеним важећим актима једне или више институција Уније.

2. Надлежни органи Србије ће у разумном року обавестити Европску комисију или ОЛАФ о свакој чињеници или сумњи коју су приметили у вези са неправилношћу, преваром или другом незаконитом активношћу које утичу на финансијске интересе Уније.

3. Провере и инспекције на лицу места могу се вршити у просторијама било ког физичког лица са пребивалиштем или правног лица основаног у Србији а које прима средства Уније, као и било које треће стране која је укључена у реализацију средстава Уније, а има пребивалиште или седиште у Србији.

4. Провере и инспекције на лицу места припремају и спроводе Европска комисија или ОЛАФ у блиској сарадњи са надлежним органом Србије који је одредила Влада Србије. Именовани орган ће у разумном року бити обавештен унапред о предмету, сврси и правном основу провера и инспекција, како би могао да пружи помоћ. У том смислу, службена лица надлежних органа Србије могу да учествују у проверама и инспекцијама на лицу места.

5. На захтев власти Србије, провере и инспекције на лицу места могу се обављати заједно са Европском комисијом или ОЛАФ-ом.

6. Представници Комисије и службеници ОЛАФ-а имаће приступ свим информацијама и документацији, укључујући рачунарске податке, о предметним операцијама, које(и) су потребне(и) за правилно обављање провера и инспекција на лицу места. Они ће моћи, посебно, да копирају релевантне документе.

7. Тамо где се лице, субјект или треће лице опире провери или инспекцији на лицу места, власти Србије, поступајући у складу са националним правилима и прописима, помажу Европској комисији или ОЛАФ-у, како би им омогућиле да испуне своју дужност у вршењу провере или инспекције на лицу места. Ова помоћ укључује предузимање одговарајућих мера предострожности у складу са националним законом, посебно у циљу заштите доказа.

8. Европска комисија или ОЛАФ ће обавестити власти Србије о резултатима таквих провера и инспекција. Конкретно, Европска комисија или ОЛАФ ће у најкраћем могућем року пријавити надлежном органу Србије сваку чињеницу или сумњу у вези са неправилношћу коју су приметили у току провере или инспекције на лицу места.

9. Не доводећи у питање примену кривичног права Србије, Европска комисија може изрећи административне мере и казне правним или физичким лицима Србије која учествују у спровођењу програма или активности, у складу са законодавством Европске уније.

10. За потребе правилног спровођења овог члана, Европска комисија или ОЛАФ и надлежни органи Србије редовно ће размењивати информације и, на захтев једне од Страна овог Споразума, међусобно се консултовати.

11. Да би олакшала ефикасну сарадњу и размену информација са ОЛАФ-ом, Србија ће одредити контакт тачку.

12. Информације које се размењују између Европске комисије или ОЛАФ-а и надлежних органа Србије одвијаће се уз дужно поштовање захтева поверљивости. Лични подаци укључени у размену информација биће заштићени у складу са важећим правилима.

13. Органи Србије дужни су да сарађују са Европским јавним тужилаштвом како би му омогућили да испуни своју дужност истраге, кривичног гоњења и учешћа у кривичном поступку пред судским органима према учиниоцима и саучесницима у кривичним делима која утичу на финансијске интересе Европске уније, у складу са важећим законодавством.

***Члан 3*  
Повраћај средстава и извршење**

1. Одлуке које је усвојила Европска комисија и којима се намеће новчана обавеза правним или физичким лицима која нису Државе, у вези са било којим потраживањима која произилазе из Програма Дигитална Европа, биће спроведене у Србији. Решењу се прилаже и налог за извршење, без икакве друге формалности осим провере аутентичности решења од стране државног органа који је за ову сврху одредила Влада Србије. Влада Србије ће обавестити Комисију и Суд правде Европске уније о свом именованом државном органу. У складу са чланом 4. овог Прилога, Европска комисија има право да такве извршне одлуке саопшти директно лицима са пребивалиштем и правним лицима са седиштем у Србији. Извршење (спровођење закона) ће се одвијати у складу са законима и процедурама Србије.

2. Пресуде и наредбе Суда правде Европске уније које су донете применом арбитражне клаузуле садржане у уговору или споразуму у вези са програмима, активностима, радњама или пројектима Уније, спроводиће се у Србији на исти начин као и одлуке Европске комисије из става 1.

3. Суд правде Европске уније има надлежност да преиспита законитост одлуке Комисије из става 1. и да обустави њено спровођење. Међутим, судови Србије биће надлежни за одлучивање по жалбама на извршење које се спроводи нерегуларно.

***Члан 4***

**Комуникација и размена информација**

Институције и тела Европске уније која су укључена у спровођење Програма Дигитална Европа, или у контролу над тим програмом, имају право да комуницирају директно, укључујући и путем система електронске размене, са сваким физичким лицем са пребивалиштем или правним лицем са седиштем у Србији које прима средства Уније, као и са било којим трећим лицем укљученим у спровођење фондова Уније, са пребивалиштем односно седиштем у Србији. Таква лица, субјекти и стране могу директно доставити институцијама и телима Европске уније све релевантне информације и документацију коју су обавезни да доставе у складу са законодавством Европске уније које се примењује на програм Уније, а у вези са уговорима или споразумима закључених ради спровођења тог програма.

1. Службени лист Л 192, 22.7.2005, страна 29 [↑](#footnote-ref-1)
2. Овај међународни споразум представља и има иста правна дејства као Меморандум о разумевању наведен у оквиру Оквирног споразума о одредбама и условима за учешће у програмима Заједнице. [↑](#footnote-ref-2)
3. Уредба (ЕУ) 2021/694 Европског парламента и Савета од 29. априла 2021. о успостављању програма Дигитална Европа и стављању ван снаге Одлуке (ЕУ) 2015/2240 (Текст од значаја за Европски економски простор) (Службени лист Л 166, 11.5.2021, стр. 1–34) [↑](#footnote-ref-3)
4. Рестриктивне мере ЕУ се доносе у складу са Уговором о Европској унији или Уговором о функционисању Европске уније. [↑](#footnote-ref-4)