**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Међународног споразума између Европске уније и Републике Србије о учешћу Републике Србије у програму Европске уније Програм Дигитална Европа за период 2021-2027. садржан је у члану 99. тачка 4. Устава Републике Србије, којима је, између осталог, прописано да Народна скупштина потврђује међународне уговоре кад је законом предвиђена обавеза њиховог потврђивања.

**II. РАЗЛОЗИ ЗА ДОНОШЕЊЕ ЗАКОНА**

Споразумом о стабилизацији и придруживању, који је ступио на снагу 1. септембра 2013. године, Република Србија је добила статус државе придружене Европској унији. У јануару 2014. године формално су започети преговори о чланству у Европској унији и Република Србија има статус кандидата за чланство у ЕУ. Поглавље у оквиру ког се преговарају питања из области информационог друштва је 10 - Информационо друштво и медији (Кластер 3 по ревидираној методологији о приступању).

Поред учешћа у преговорима о приступању, Република Србија је до сада закључила бројне међународне уговоре са Европском унијом и њеним државама чланицама. Република Србија је на основу Закона о ратификацији Оквирног споразума између Европске заједнице и Србије и Црне Горе о општим принципима учешћа Србије и Црне Горе у програмима Заједнице, са анексом „Службени лист СЦГ- Међународни уговори”, број 6/2005) позвана да учествује у програмима Европске уније, као што су ЕРАЗМУС+, Креативна Европа, Хоризонт и др. и током више од деценије правна и физичка лица остварују бесповратна средства за реализацију својих активности из ових фондова. У том смислу, прикључивање новом Програму ЕУ под називом Дигитална Европа представља проширење ове дугогодишње сарадње која би допринела развоју дигитализације у Србији путем додатних извора финансирања, а и реализацији активности у оквиру приступних преговора, посебно у Поглављу 10 - Информационо друштво и медији.

Имајући у виду Оквирни споразум између Европске заједнице и Републике Србије о општим принципима учешћа Републике Србије у програмима Заједнице (Закон о ратификацији Оквирног споразума између Европске заједнице и Србије и Црне Горе о општим принципима учешћа Србије и Црне Горе у програмима Заједнице, са анексом, „Службени лист СЦГ- Међународни уговори”, број 6/2005), који омогућава Европској комисији и надлежним органима Републике Србије да утврде посебне одредбе и услове, укључујући и финансијски допринос, у погледу учешћа у програмима ЕУ, као и да је програм Европске уније Дигитална Европа успостављен Уредбом (ЕУ) 2021/694 Европског парламента и Савета, поступајући у складу са одредбама Закона о закључивању и извршавању међународних уговора, а поводом иницијативе друге Стране, усаглашен је текст Међународног споразума између Европске уније и Републике Србије о учешћу Републике Србије у програму Европске уније Програм Дигитална Европа за период 2021-2027 (у даљем тексту: Споразум).

Најважнији аспект Споразума јесте удруживање снага са међународним партнерима у решавању глобалних изазова у складу са планом деловања за људе, планету и просперитет, посебно истичући дигиталну трансформацију привреде и друштва. Области споразума јесу обезбеђивање праведне дигиталне транзиције усредсређене на појединца у погледу развоја нових дигиталних технологија у привреди и друштву, уз настојање јачања јавне подршке, препознавање потребе за развојем напредних дигиталних вештина за рад и оптимално коришћење будућих дигиталних капацитета, као и вођство за дигиталне трансформације предузећа и јавних услуга у свим секторима привреде, омогућавање улоге за двоструке транзиције и дигитално руководство, дигиталних инфраструктура у областима рачунарства високих перформанси; вештачке интелигенције, *Cloud-Edge* рачунарства и простора података; и сајбер безбедности.

Државни интерес Републике Србије за приступање Споразуму између Европске уније и Републике Србије о учешћу Републике Србије у програму Европске уније Програм Дигитална Европа за период 2021-2027 је омогућавање правним субјектима Републике Србије учешћа у конкурсима за доделу бесповратних средстава у областима рачунарства високих перформанси, вештачке интелигенције, *Cloud-Edge* рачунарства и простора података. Правна и физичка лица са пребивалиштем, односно седиштем у Републици Србији ће бити у равноправном положају према буџету Европске уније за предметне области које се финансирају из средстава Програма Дигитална Европа са организацијама из земаља пуноправних чланица ЕУ, чиме ће се у великој мери побољшати услови за рад и развој у области дигитализације у Републици Србији. Уложена средства из буџета ће се кроз пројекте враћати у земљу. Како се пројекти додељују на компететивној основи, може се очекивати да, уз ангажовано и координисано учествовање у програму, прилив средстава буде већи од финансијског доприноса Републике Србије у буџету Европске уније.

Република Србија ће имати статус придружене земље Програму Дигитална Европа и правни субјекти Републике Србије имаће могућност учешћа у додели бесповратних средстава у следећим специфичним областима:

1) областима рачунарства високих перформанси (supercomputing),

2) вештачкa интелигенцијa,

3) напредне дигиталне вештине,

4)развој/примена и најбоља употреба дигиталних капацитета и интероперабилности.

Одржавањем учешћа у Програму Дигитална Европа, Република Србија се приближава реализацији обавеза које чине саставни део преговора о приступању Европској унији у оквиру Поглавља 10- Информационо друштво и медији.

Примена споразума допринеће даљем развоју сектора информационо-комуникационих технологија у Србији, ИТ компанија различитих величина, а значајан је и за истраживаче, научнике и иноваторе, повећање стандарда и конкурентности домаће привреде и ИТ индустрије.

Одбор за образовање, науку, технолошки развој и информатичко друштво Народне скупштине актом 14 Број: 337-1188/23-1 од 26. јуна 2023. године одобрио је привремену примену споразума.

На основу овлашћења које му је дала Влада Републике Србије министар др Михаило Јовановић потписао је Међународни споразум између Европске уније и Републике Србије о учешћу Републике Србије у програму Европске уније Програм Дигитална Европа за период 2021-2027 године.

У складу са наведеним, предлаже се ратификација Међународног споразума између Европске уније и Републике Србије о учешћу Републике Србије у програму Европске уније Програм Дигитална Европа за период 2021-2027 године.

**III. СТВАРАЊЕ ФИНАНСИЈСКИХ ОБАВЕЗА ЗА РЕПУБЛИКУ СРБИЈУ ИЗВРШАВАЊЕМ МЕЂУНАРОДНОГ СПОРАЗУМА И СРЕДСТВА ПОТРЕБНА ЗА СПРОВОЂЕЊЕ ЗАКОНА**

За спровођење предметног акта у 2023. години потребна средства су у износу од 97.840.800,00 динара и обезбеђена су Законом о буџету Републике Србије за 2023. годину на разделу 38 – Министарство информисања и телекомуникација, програм 0703 – Телекомуникације и информационо друштво, функција 460 - Комуникације, програмска активност 0008 – Развој информационог друштва, економска класификација 462 - Дотације међународним организацијама.

Средства за реализацију предметног акта у 2024, 2025. и наредним годинама утврђеним Споразумом биће обезбеђена у оквиру лимита за министарство надлежно за информационо друштво и у складу са билансним могућностима буџета Републике Србије.

**IV. РАЗЛОЗИ ЗА СТУПАЊЕ НА СНАГУ ЗАКОНА ПРЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ – МЕЂУНАРОДНИ УГОВОРИ”**

Потребно је да овај закон ступи на снагу наредног дана од дана објављивања у „Службеном гласнику Републике Србије – Међународни уговори” имајући у виду да ступање на снагу овог закона представља предуслов за почетак примене Међународног споразума између Европске уније и Републике Србије о учешћу Републике Србије у програму Европске уније Програм Дигитална Европа за период 2021-2027, односно остварења могућности да лица из Републике Србије могу да конкуришу и добијају средства у оквиру Програма „Дигитална Европа” у 2023. години.